**Žydų žemdirbystės idėja**

Degsnė tarp daugelio žydų gyvenamų vietų išsiskiria savo pobūdžiu – tai gatvinis kaimas, būtent kaimas, o ne miestelis, kur dažniausiai kaip įsivaizduojama gyveno žydai. Antrasis šio nedidelio kaimo išskirtinumas su jo gyventojų aplinka, verslais ir išskirtiniais, mažai analogų turinčias siužetais, besisiejanti šio žydų žemdirbių kaimo istorija. Degsnės kaimas, esantis keli kilometrai nuo Valkininkų miestelio, nuo pat jo steigimosi buvo kuriamas kaip kaimas, kuriame gyvenantys žydai ketino užsiimti žemės ūkių ir iš jo pragyventi. Su išlygomis galime teigti, kad gana gerai savo senąjį užstatymą išlaikęs žydų kaimas galėtų būti priskirtas sėkmingos interacijos pavyzdžiams, kai žydų pasirengimas, tiesa, ne iš gero gyvenimo, inicijuoti žemdirbių kolonijos kūrimą sutapo su nuo XVIII a. pabaigos Abiejų Tautų Respublikoje pradėta skatinti idėja apie žydų skatinimą imtis žemės ūkio veiklos. 1764 m. net buvo įstatymiškai įtvirtintas žemės ūkiu besiverčiančių žydų atleidimas nuo visų žydų mokamo pagalvės mokesčio, vėliau buvo siūloma net parama įsigyjant gyvulius ar paremianti statybinėmis medžiagomis. Atotrūkis nuo fizinio darbo ir žemės ūkio XVIII a. pabaigos- XIX a. visuomenėse buvo vertintas kaip įsivaizduojamo žydų moralinio nuosmukio, jų ydingumo ar demoralizacijos priežastis. Po trečiojo Abiejų Tautų padalijimo (1795) Lietuvos Didžiąjai kunigaikštystei patekus į Rusijos imperijos sudėtį ir toliau bandyta žydus skatinti imtis agrikultūrinės veiklos ir kurtis kaimuose, taip skatinant mažiau apgyventų Rusijos teritorijų apgyvendinimą. Gana ilgą laiką Lietuvos žydams kurtis kaime ir imtis žemės ūkio veiklos neatrodė priimtinu užsiėmimu, bent tol kol dalis sunkiai besiverčiančių ir iš amatų ar smulkios prekybos, o ir dėl didelės tarpusavio konkurencijos, pragyventi negalinčių žydų iš socialinių ir ekonominių paskatų ėmė rodyti susidomėjimą šia, jiems naujo pobūdžio veikla. Pagal 1804 m. Rusijos imperijoje priimtą Žydų statutą žydai turėjo būti priskirti vienai iš „naudingų“ gyventojų grupių: artojų (rus. *chlebopaschcy*), darbininkų, pirklių ir miestiečių. Iš šio žydams siūlomų socialinių sluoksnių sekos aiškiai matyti, kad žydo žemdirbio padėtis buvo bent projektuojama. Stipriu postūmiu buvo 1807 m. priimtas draudimas verstis alkoholinių gėrimų prekyba ir žydų nuomininkų iškeldinimas iš kaimų ir miestelių, tikėtasi, kad iškeldinti taps žemdirbiais ar darbininkais. Kaip viena iš šio draudimo gretutinių pasekmių buvo lūkesčiai, kad žydai persiorientuos ir dažniau ne tik ims kurtis kaimo vietovėse, bet ir pradės darbuotis žemės ūkyje (vien remiantis J. Klier domenimis 1807 m. Vilniaus gubernijoje artojų kategorijai buvo priskirta apie 28 proc. žydų). Iki baudžiavos panaikinimo žydams buvo leidžiama įsigyti žemę, kurioje nebuvo baudžiavinių valstiečių, o nepajėgę įsigyti žemės žydai galėjo kurtis valstybinėje žemėje. Po 1844 m. žydų žemdirbių grupė Rusijos imperijoje pradėta formuoti kryptingai. Dėl sunkios materialinės padėties Imperija nebegalėjo patenkinti visų norinčių gauti žemę prašymų. Šios istorinės aplinkybės ir lėmė žydų kaimo Degsnes atsiradimą. Nors pats kaimo atsiradimas ir jo istorija yra prastai dokumentuotas, o dalį jo siužetų tegalima atkurti iš įvykiuose dalyvavusių dabartinių jo gyventojų- lietuvių atminties, yra žinoma legenda, kaip įprasta kone visose įsikūrimo legendose ankstinanti tikrus istorinius šaltiniuose dokumentuotus įvykius.